Pe 10 august, Jandarmeria a gazat populația așa eficient, încât peste patru sute de oameni au avut nevoie de asistență medicală, iar vreo 70 au ajuns la spital. Să nu uiți ziua aia, chiar dacă ei asta vor. Au încercat să-și motiveze actele de violență prin tot felul de metode: de la clipuri de propagandă rusă furate de la Russia Today până la raportul prezentat de doamna ministru. Dar românii s-au mai deșteptat totuși din `90. Așa că nimeni n-a pus botul la tentativele mizerabile ale Jandarmeriei de a-și spăla imaginea.

Și pentru că nu mai aveau cum s-o dea cotită, mai ales după ce o țară întreagă a văzut cum jandarmii au luat la bătaie tot ce mișcă, fie ei și turiști israelieni, instituția asta a statului, care ar trebui să te protejeze, încearcă cu disperare să revină în grațiile românilor. Mai ales pe Facebook, acolo unde românii i-au „ievaluat”, ca să-l citez pe ministrul Toader, cu 1.1 /5 stele.

Oamenii nu se opresc însă aici. Chiar dacă sâmbătă sărbătorim suta de ani de la Marea Unire din 1918, cetățenii n-au uitat tratamentul aplicat de jandarmi în august și au lansat mai multe invitații la proteste pe Facebook: de la unele mai pașnice până la altele cu ouă sau roșii. Scopul, însă, este același: defilarea jandarmilor să fie boicotată în semn de protest, chiar de Ziua Națională.

Reacția Jandarmeriei a apărut imediat: cei care au de gând să protesteze față de jandarmi la parada din 1 Decembrie „se descalifică ca oameni, ca cetăţeni şi ca români”, cel puțin în viziunea jandarmilor. Și a Vioricăi Dăncilă. Până te hotărăști cum vrei să protestezi față de Jandarmeria Română, îți las mai jos câteva metode prin care ei au încercat să-și spele imaginea după ce te-au gazat în august.

1. Metoda Smiley

E cea mai recentă și mai penibilă postare prin care Jandarmeria încearcă să resusciteze entuziasmul internauților datează din 12 noiembrie. Și pentru că s-a nimerit ca un băiat de la ei să semene cu Smiley, administratorul paginii s-a gândit să facă o postare în spirit de glumă. Cine știe, poate așa mai aduc și ei un zâmbet pe buze protestatarilor gazați în august.

Nu doar că ideea nu le aparține celor de la Jandarmerie, dar încercările astea puerile de a reintra în grația românilor sunt penibile. Și, cel mai important, reacțiile nu întârzie să apară și-n comentarii: „haha, ce haios. Mai dați gaze în copii?”, întreabă Vlad. Evident, nu primește niciun răspuns.

2. Metoda „Jandarmul meu este erou”

Următoarea postare care mi-a atras atenția e făcută pe 13 noiembrie și vine tocmai din Călărași:

Carevasăzică, unui jandarm întors de la muncă i se atrage atenția că o femeie stă întinsă pe calea ferată și așteaptă s-o calce trenul, că așa a considerat ea să-și încheie socotelile pe lumea asta.

Jandarmul zice că a încercat să poarte un dialog cu femeia, moment în care un tânăr de vreo 20 de ani a luat atitudine și, ajutat în cele din urmă și de un jandarm, au reușit să o scoată pe femeie de pe șine. După asta, jandarmeria laudă gestul plutonierului major, dar despre tânărul civil n-a scos nicio vorbă.

După cum scrie și Petrutz în comentarii: „Pe băiatul ăla de douăzeci de ani dă-l în plm, un anonim, ce mare lucru de făcut? Ori l-ați gazat ca pe oamenii din Piață?”

3. Metoda „Dumnezeu e sus și vede”, că românu-i oricum cu frică de cele sfinte

Sunt dați dracului jandarmii ăștia, se ghidează chiar și după cele sfinte. Mai ales pe 8 noiembrie, când nu s-au putut abține să nu posteze pe Facebook despre Arhanghelii Mihail și Gavriil, „ocrotitorii spirituali” ai Jandarmeriei Române.

Că „lege și ordine” e deviza sub care-și desfășoară activitatea jandarmii, iar legea cică-i Mihail, iar ordinea Gavriil. Să le explice cineva și jandarmilor că ordinele din deviza „lege și ordine” nu se referă la cele primite de la PSD și Carmen Dan. Poate n-au înțeles băieții prea bine mesajul la Protestul Disaporei. Până la urmă, ăștia ar trebui să ne protejeze pe noi, nu pe membrii Guvernului. Pentru demnitari există SPP.

4. Metoda Dănuț Andrușcă

Pe 26 octombrie, în lipsă de idei, Jandarmeria se laudă pe Facebook cu cei doi jandarmi din Bacău care au ajutat o tânără șoferiță să-și schimbe roata la care a făcut pană cu aia de rezervă. Sunt și ghiduși ei, în limbaj, să-ți arate că, dincolo de forța cu care intervin de obicei, se ascund gentilețe și pricepere.

Poate așa îi vede și fostul ministru Andrușcă și-i ia la vulcanizare. Măcar part-time, că au demonstrat băieții că știu ceva meserie. Asta, evident, dacă nu este ceva regizat aici, că altfel n-aveau cum să-ți arate cât de săritori sunt ei.

5. Metoda „Stai chill, jandarmul e mereu pregătit”

Pe 24 octombrie, apare pe pagina Jandarmeriei Române o postare în care jandarmii montani din Munții Rodnei se arată mai pregătiți ca niciodată pentru iarnă.

N-au specificat însă dacă au luat și buteliile cu gaze la ei. Cine știe, să nu apară vreun schior rătăcit cu mâinile pe sus și să plece fără un jet din partea casei.

6. Metoda „Să învățați din greșelile altora”

Tot cu o tentativă de glumiță au încercat responsabilii cu Facebook-ul de la Jandarmeria Română să-i îndulcească pe oamenii din online și în data de 18 octombrie. Atunci când s-au lăudat că un jandarm s-a prins că era să-și ia țeapă, când încerca să facă puțină bișniță. Dar n-a avut noroc, că tânărul care încerca să rezolve tranzacția cu jandarmul, pentru un telefon, umbla cu bani falși.

Acum, nu ni se zice dacă jandarmul era undercover sau omul chiar căuta să cumpere un telefon din târg. La Vâlcea.

7. Metoda „Am muncit și nopți, da` am muncit și zile”

Tot de cele sfinte se leagă jandarmii, că știu că prinde bine la români. Bine, nu c-ar fi ajutat pe cineva credința pe 10 august.

Așadar, pe 14 octombrie, apare pe Facebook postarea prin care jandarmii îi asigură pe cetățeni că păstrează ordinea publică la praznicul Sf. Cuvioase Parascheva. Iar omuleții cu uniformă albastră țin să îți arate cum muncesc din greu pentru cetățeni.

De data asta a fost mai chill, dar la sfințierea Catedralei Mântuirii Neamului, au avut ceva de zis. Sau de împins.

8. Metoda lacrimogenă (dar fără gaze)

Pe 16 septembrie, Jandarmeria a zis că dă lovitura: stoarce lacrimi din ochii cetățenilor. Dar, de data asta, fără gaze. Așa că jandarmii ne povestesc cum, la Bacău, au dăruit rechizite unor copilași nevoiași.

Continuarea cred că-i firească. Copilașii vor crește în niște adulți care, când nu le va mai rămâne nimic altceva, vor ieși la protestul față de infractori. N-am speranță că se vor schimba prea multe în 20 de ani. Atunci, jandarmii, loiali ministerelor care apără interesele naționale, le vor dărui tinerilor adulți gaze și pulane peste ceafă. Cum au făcut-o, nonșalant, și în gloriosul An Centenar.